# Όρμος Αθηνιού Θήρας

### Από τη Βικιπαίδεια, την ελεύθερη εγκυκλοπαίδεια

Το λιμάνι του Αθηνιού

Ο Όρμος Αθηνιού ή Αθηνιός είναι το λιμάνι της Σαντορίνης. Βρίσκεται σε απόσταση 10 χιλιομέτρων νότια των Φηρών. Διοικητικά ανήκει στο Τοπικό διαμέρισμα Πύργου Καλλίστης του Δήμου Θήρας.

Ο Αθηνιός είναι ένα από τα 16 λιμάνια που συμπεριλαμβάνονται στο σχέδιο λιμένων καταφυγής.[1][2] Μετά την βύθιση του κρουαζιεροπλοίου Sea Diamond, έχει ξεκινήσει η διαδικασία κατάργησης της θέσης αυτής ως λιμένα καταφυγής.[3]

## [Επεξεργασία] Ο προϊστορικός ελαιώνας

Το 2003, στην περιοχή μεταξύ του λιμανιού του Αθηνιού και του ακρωτηρίου Αλωνάκι, εντοπίστηκε από τον Δανό γεωλόγο Tom Pfeifer, θαμμένο μέσα στην ηφαιστειακή τέφρα, ένα κλαδί ελιάς. Η ραδιοχρονολόγηση του κλαδιού αυτού οδήγησε στην τοποθέτηση της κατοστροφικής έκρηξης που δημιούργησε την καλδέρα της Σαντορίνης στο διάστημα 1627-1600 π.Χ..

Στις 4 Ιουλίου του 2007, τριμελής επιστημονική ομάδα διενήργησε ανασκαφή στην ίδια θέση και έφερε στο φως ένα κλαδί ελιάς μήκους 2 μέτρων και διαμέτρου 20 εκατοστών, φύλλα ελιάς και κεραμεική Υστεροκυκλαδικής περιόδου. Το γεγονός ότι έχουν εντοπιστεί κλαδιά που ανήκουν σε τουλάχιστον τρια διαφορετικά δέντρα οδηγεί στο συμπέρασμα ότι προϊστορικά στο μέρος αυτό υπήρχε ελαιώνας.[4]

Μέρος από τα ευρήματα εκτίθεται στο Μουσείο Ορυκτών και Απολιθωμάτων στην Περίσσα της Σαντορίνης.

## [Επεξεργασία] Το ναυάγιο του Sea Diamond

Στις 6 Απριλίου του 2007, στις 4 η ώρα τα ξημερώματα βυθίστηκε στον όρμο του Αθηνιού, δίπλα στο ακρωτήριο Αλωνάκι (το βόρειο άκρο του όρμου), το ελληνικής σημαίας κρουαζιερόπλοιο Sea Diamond (διαμάντι της θάλασσας), χωρητικότητας 22.412 τόνων. Το κρουαζιερόπλοιο είχε προσκρούσει την προηγούμενη μέρα σε ξέρα κατά τους χειρισμούς κατάπλου στον όρμο Φηρών και είχε ρυμουλκηθεί στο σημείο που τελικά βυθίστηκε, σε μία προσπάθεια για την σωτηρία του. Από την ημέρα του ναυαγίου μέχρι και σήμερα υπάρχουν δύο γάλλοι αγνοούμενοι, πατέρας και κόρη.[5] Επίσης, μέχρι και σήμερα, διεξάγεται επιχείρηση καθαρισμού της θαλάσσιας περιοχής και των κοντινών ακτών, στο εσωτερικό της καλδέρας, από το πετρέλαιο, τα λάδια και τα διάφορα χημικά του πλοίου που ανεβαίνουν στην επιφάνεια της θάλασσας.[6] Το υπουργείο Εμπορικής Ναυτιλίας έχει δεσμευθεί να αναθέσει σε εξειδικευμένο διεθνή οίκο να υλοποιήσει μελέτη για θέματα που αφορούν την αποκατάσταση του θαλάσσιου περιβάλλοντος, την απάντληση του πετρελαίου και την ανέλκυση του βυθισμένου κρουαζιερόπλοιου. [7]

Πλωτό φράγμα. | Προσπάθεια καθαρισμού των ακτών.

## [Επεξεργασία] Εικόνες από το λιμάνι του Αθηνιού

Πλοία στο λιμάνι του Αθηνιού. | Το παρεκκλήσι του Αγίου Νικολάου.

## [Επεξεργασία] Αναφορές

1. ↑ Αριθ. Υ.Α. 2411.1/07/03/ΦΕΚ Β' 850/27-06-2003 - Oδηγίες / διαδικασίες για την αντιμετώπιση περιστατικών πλοίων που βρίσκονται σε κατάσταση ανάγκης ή κινδύνου σύμφωνα με τις απαιτήσεις του άρθρου 20 της Οδηγίας 2002/59 - ορισμός περιοχών καταφυγής.
2. ↑ Εφημερίδα Δημοκράτης Μυτιλήνης: "Λιμάνι Καταφυγής". 23.04.2007
3. ↑ Υπουργείο Εμπορικής Ναυτιλίας - Ενημερωτικό Σημείωμα 29.04.2007
4. ↑ Ραδιοσταθμός Σαντορίνη 106,4: "Νέα ευρήματα από την Kαλντέρα της Σαντορίνης" 11.07.2007.
5. ↑ In.gr: "Δύο αγνοούμενοι στο ναυάγιο του κρουαζιερόπλοιου Sea Diamond στη Σαντορίνη" 06.04.2007.
6. ↑ In.gr: "Ανεξέλεγκτη η διαρροή πετρελαίου από το Sea Diamond, ανησυχία στη Σαντορίνη" 23.05.2007.
7. ↑ Μπαρδούνιας Ν.: "Ανέλκυση του Sea Diamond ζητεί ο Δήμος Θήρας" Εφημερίδα Καθημερινή, 06.07.2007

## [Επεξεργασία] Εξωτερικές Συνδέσεις

- Ανασκαφική δραστηριότητα Ιουλίου 2007: Μέρος 1ο Μέρος 2ο Μέρος 3ο Μέρος 4ο Μέρος 5ο Μέρος 6ο Μέρος 7ο

Ανακτήθηκε από "http://el.wikipedia.org../../../%CF%8C/%CF%81/%CE%BC/%CE%8C%CF%81%CE%BC%CE%BF%CF%82_%CE%91%CE%B8%CE%B7%CE%BD%CE%B9%CE%BF%CF%8D_%CE%98%CE%AE%CF%81%CE%B1%CF%82_e917.html"

Κατηγορία: Σαντορίνη

##### Views

- Άρθρο
- Συζήτηση
- Τελευταία έκδοση

##### Αναζήτηση